作者:沈佺期
標題:九真山淨居寺謁無礙上人
內容:大士生天竺，分身化日南。人中出煩惱，山下即伽藍。小澗香為剎，危峰石作龕。候禪青鴿乳，窺講白猿參。藤愛雲間壁，花憐石下潭。泉行幽供好，林掛浴衣堪。弟子哀無識，醫王惜未談。機疑聞不二，矇昧即朝三。欲究因緣理，聊寬放棄慚。超然虎溪夕，雙樹下虛嵐。